Kokoomuksen puheenjohtaja Alexander Stubb puolustaa tuoreessa blogitekstissään Suomen ja Naton ”käytännönläheistä kumppanuutta”.

Stubbin mielestä Itämeren alueen turvallisuustilanne on heikentynyt Ukrainan kriisin seurauksena, joten on ”entistä tärkeämpää, että Suomi huolehtii puolustuksensa uskottavuudesta”.

Suomen tulee ”vahvistaa omaa puolustuskykyään ja tiivistää kansainvälistä turvallisuus- ja puolustuspoliittista yhteistyötä. Siihen kuuluu laaja-alaisen transatlanttisen yhteistyön vahvistaminen ja käytännönläheinen kumppanuus Naton kanssa”.

Stubbista ”minkään tästä ei pitäisi tulla yllätyksenä kenellekään”, koska ”kaikki on nimittäin kirjattu kristallinkirkkaasti pääministeri Sipilän hallituksen ohjelmaan”.

Edelleen ei pitäisi Stubbin mielestä olla uutinen kenellekään, että Suomen puolustusvoimien tärkeimmät harjoittelukumppanit ovat Ruotsi, Yhdysvallat ja Nato.

Kahdenvälisistä kumppaneista Stubb pitää tärkeimpänä Yhdysvaltoja, jonka kanssa yhteistyö alkoi tiivistyä Hornet-hankinnan jälkeen. Uutta on vain se, että Yhdysvallat panostaa taas harjoitteluun Euroopan maiden kanssa.

Kahdenvälisistä kumppaneista Stubb pitää tärkeimpänä Yhdysvaltoja.­

Stubb näkee kansainvälisten harjoitusten vahvistavan Suomen puolustuskykyä ja valmiutta ennakoida tilanteita.

Naton harjoituksiin Suomi osallistuu ”kumppanimaana omista lähtökohdistaan käsin” eikä harjoittelu velvoita Suomea puolustamaan muita, ”mutta ei myöskään anna meille turvatakeita”.

Stubb arvioi amerikkalaisten harjoittelun Suomen maaperällä sopivan Suomelle erittäin hyvin ja olevan järkevää jo pelkästään taloudellisesti, koska ”tavallisesti valtaosa harjoitusten kustannuksista syntyy suomalaisjoukkojen ja –materiaalin kuljettamisesta ulkomaille ja takaisin”.

Stubb toivoo, että vuonna 2016 eli tänä vuonna ”täysin tavanomaisia, ulko-, turvallisuus- ja puolustuspolitiikkaan liittyviä asioita voitaisiin käsitellä kylmänrauhallisesti ja maltilla”.

Stubb letkauttaa Paavo Väyrysen suuntaan ja arvelee tämän ehkä toivovan, että Suomi palaisi ulko- ja turvallisuuspolitiikassaan Venäjän ja lännen välimaastoon ”1970-luvun tapaan”.

Antti Rinne (sd) ja Paavo Väyrynen (kesk).­

Enemmän kuin Väyrystä, Stubb sanoo ihmettelevänsä Sdp:n puheenjohtajan Antti Rinteen hämmennystä.

”Rinne oli oman hallitukseni ulko- ja turvallisuuspoliittisen ministerivaliokunnan jäsen. Näin ollen hänen pitäisi tietää, mistä siellä on linjattu. Siitä, että Suomi tiivistää kansainvälistä yhteistyötä ja osallistuu sotilaallisiin harjoituksiin.”

Puolustusministerin sooloilua epäilleelle Erkki Tuomiojaan Stubb vakuuttaa, että kyse on ulko- ja turvallisuuspoliittisen ministerivaliokunnan yhteisestä linjauksesta.

Kritiikistä Stubb hyväksyy vain eduskunnan tiedonsaantiin liittyvän ja vaatii sitä tiiviimmäksi ja lupaa pikaista korjausta.